Η ένοικος του Γουάιλντφελ Χολ

Η ένοικος του Ουάιλντφελ Χωλ (αγγλικός τίτλος: The Tenant of Wildfell Hall) είναι επιστολικό μυθιστόρημα της Ανν Μπροντέ που εκδόθηκε το 1848 με το ανδρικό ψευδώνυμο Άκτον Μπελ. 

Το μυθιστόρημα αφηγείται την ιστορία μιας γυναίκας που εγκαταλείπει τον ακόλαστο και αλκοολικό σύζυγό της και πρέπει να συντηρήσει τον εαυτό της και τον μικρό γιο της. Θεωρείται ένα από τα πρώτα φεμινιστικά μυθιστορήματα, καθώς αμφισβητεί την επικρατούσα ηθική της βικτωριανής εποχής. Συγκρούεται επίσης με τους βρετανικούς νόμους καθώς μέχρι το 1870, οι παντρεμένες γυναίκες απαγορευόταν από το νόμο να κατέχουν περιουσία, να υποβάλουν αίτηση διαζυγίου ή να αποκτήσουν την επιμέλεια των παιδιών τους.Stevie Davies: The Tenant of Wildfell Hall . Penguin Books, 1996, Introduction and Notes.

Το μυθιστόρημα είχε τεράστια επιτυχία στο αναγνωστικό κοινό. Ωστόσο, προκάλεσε έντονες αντιδράσεις για τα θέματα που έθιγε, τη μοιχεία, τον συζυγικό χωρισμό, τον αλκοολισμό, την ενδοοικογενειακή βία και την κατάσταση των γυναικών. Ο Τσαρλς Κίνγκσλυ έγραψε ότι είναι «εντελώς ακατάλληλο να τεθεί στα χέρια νεαρών κοριτσιών». Η Σάρλοτ Μπροντέ εμπόδισε την επανέκδοση του έργου στην Αγγλία μετά τον θάνατο της αδερφής της μέχρι το 1854.

 Υπόθεση 
Το φθινόπωρο του 1827, οι κάτοικοι ενός μικρού χωριού στο Γιόρκσιρ ενθουσιάζονται όταν μια νέα ένοικος με τον 5χρονο γιο της εγκαθίσταται στην παλιά εγκαταλελειμμένη έπαυλη Ουάιλντφελ Χωλ. Η νεαρή χήρα Έλεν Γκρέιαμ ανταποκρίνεται στις φιλικές προσκλήσεις μάλλον ψυχρά και επιφυλακτικά, μερικές φορές εντελώς ύποπτα. Αποφεύγει να μιλήσει για τη ζωή της στους νέους της γείτονες, οπότε υποθέτουν ότι είχε κάνει κάποιο λάθος και την υποπτεύονταν για το σκοτεινό παρελθόν της. Μόνο ο νεαρός Γκίλμπερτ Μάρκαμ, η αδερφή του, Ρόουζ, και η φίλη του, Ελάιζα Μίλγουορντ, πιστεύουν ότι είναι μια αξιοπρεπής γυναίκα. Κινούσε επίσης την προσοχή για την υπερβολική φροντίδα για τον γιο της καθώς και για τις αντισυμβατικές απόψεις της για τους άνδρες και την ανατροφή των παιδιών.μικρογραφία|Η Έλεν Γκρέιαμ και ο Γκίλμπερτ Μάρκαμ.|αριστεράΟ Γκίλμπερτ συνειδητοποιεί γρήγορα ότι η κυρία Γκρέιαμ έχει μυστικά. Παρά τις επιφυλάξεις του, ερωτεύεται την όμορφη χήρα και προσπαθεί επίμονα να την κερδίσει. Αν και η κυρία Γκρέιαμ είναι πολύ συγκρατημένη, ο Γκίλμπερτ σταδιακά καταφέρνει να κερδίσει το ενδιαφέρον της. Κατά τη διάρκεια μιας από τις επισκέψεις του, ακούει μια συνομιλία ανάμεσα σ' αυτήν και τον ιδιοκτήτη της έπαυλης, Φρέντερικ Λώρενς. Ο Γκίλμπερτ, ο οποίος πάντα αρνιόταν κατηγορηματικά τις επίμονες φήμες στο χωριό ότι η κυρία Γκρέιαμ και ο κύριος Λώρενς είχαν σχέσεις και υπερασπίζονταν την τιμή της κυρίας, παρερμηνεύει όσα βλέπει και ακούει. Θυμωμένος, χτυπάει αργότερα τον Φρέντερικ Λώρενς, παρά τον σεβασμό που ένοιωθε γι' αυτόν, και τον τραυματίζει.
Ο Γκίλμπερτ μαθαίνει ότι το πραγματικό όνομα της γυναίκας είναι Έλεν Χάντινγκτον και ότι είναι παντρεμένη με έναν  αλκοολικό, βίαιο και άπιστο άνδρα. Παντρεύτηκε τον γοητευτικό πλούσιο γαιοκτήμονα Άρθουρ Χάντινγκτον πριν από 6 χρόνια από έρωτα και ενάντια στη συμβουλή της θείας της που δεν τον θεωρούσε άνθρωπο με αρχές, πιστεύοντας ότι θα τον βοηθήσει να αλλάξει. Χρόνια αργότερα, ο έρωτάς της έσβησε από την απαράδεκτη προσβλητική συμπεριφορά του. Του ζήτησε να της επιτρέψει να φύγει με το παιδί, αλλά αυτός αρνήθηκε. Έτσι, αποφάσισε να τον εγκαταλείψει για να προστατεύσει τον εαυτό της και τον γιο της από την καταστροφική επιρροή του πατέρα του. Όταν ο Χάντινγκτον έφερε στο σπίτι μια γκουβερνάντα που στην πραγματικότητα ήταν ερωμένη του, η Έλεν πήρε τον γιο της και την πιστή της υπηρέτρια Ρέιτσελ και με τη βοήθεια του κυρίου Λώρενς - που είναι ο αδερφός της - κρύβεται τώρα στο Ουάιλντφελ με το πατρικό όνομα της μητέρας της.

Τα γεγονότα παίρνουν μια απροσδόκητη τροπή για τον Γκίλμπερτ όταν η Έλεν επιστρέφει στον άνδρα της. Είναι πλέον βαριά άρρωστος, μετά τον τραυματισμό από πτώση από άλογο καθώς ήταν μεθυσμένος, και η Έλεν αισθάνεται υποχρεωμένη να τον φροντίσει. Μετά τον θάνατό του, ο γιος της κληρονομεί την περιουσία, την οποία διαχειρίζεται η Έλεν για λογαριασμό του. Όταν πεθαίνει και ο θείος της Έλεν και της κληροδοτεί όλη την περιουσία του, ξαφνικά γίνεται μια πλούσια κληρονόμος. Ο Γκίλμπερτ την αγαπά ακόμη, αλλά η ξαφνική διαφορά στην κοινωνική τους θέση τον εμποδίζει να ζητήσει το χέρι της. Διστακτικά, πηγαίνει και τη συναντά. Οι δύο ερωτευμένοι ανακαλύπτουν ξανά την ευτυχία να είναι μαζί και ο γάμος τους ολοκληρώνει την ιστορία.

 Η αφήγηση 
μικρογραφία|Το Ουάιλντφελ Χωλ, εικονογράφηση του 1873.
Το μυθιστόρημα αποτελείται από τρία μέρη:

 Στο πρώτο μέρος ο Γκίλμπερτ Μάρκαμ γράφει ένα γράμμα στον Χάλφορντ, φίλο του και σύζυγο της αδελφής του Ρόουζ, στο οποίο του εξιστορεί τα γεγονότα που οδήγησαν στη γνωριμία με τη γυναίκα του. Η ιστορία ξεκινά το φθινόπωρο του 1827.
 Το δεύτερο μέρος είναι αποσπάσματα από το ημερολόγιο της Έλεν, στα οποία περιγράφει τον γάμο της με τον Άρθουρ Χάντινγκτον. 
 Στο τρίτο μέρος ο Γκίλμπερτ Μάρκαμ γράφει πάλι στον Χάλφορντ, από το γράμμα συνάγεται ότι αυτός και η Έλεν είχαν πολλά ευτυχισμένα χρόνια μαζί, έχουν πολλά υγιή παιδιά και ανυπομονούν να τους επισκεφθούν. Η επιστολή χρονολογείται το 1847.

 Διασκευές ταινιών 

 1968 - The Tenant of Wildfell Hall - μίνι σειρά του BBC σε σκηνοθεσία Peter Sasdy.
 1996 - The Lady of Wildfell Hall - μίνι σειρά του BBC σε σκηνοθεσία Μάικ Μπέικερ.  

 Παραπομπές 

Κατηγορία:Βρετανικά μυθιστορήματα
Κατηγορία:Μυθιστορήματα που έγιναν τηλεοπτικές σειρές